তাছাড়া সেবকদের সম্বন্ধে লোকের অভিজ্ঞতাটা মোটেই সুখকর নয়। স্বেচ্ছাসেবকদের কথা স্বতন্ত্র, তারা স্বেচ্ছায় শ্রম দেন, বিনিময়ে কিছু প্রত্যাশা করেন না। কিন্তু তাদের সংখ্যা এখন খুবই নগণ্য। একসময়ে রাজনৈতিক দলের কর্মীরা সেবামূলক কাজে এগিয়ে আসতেন, তাঁদেরকেও এখন আর আগের মতো দেখা যায় না। অন্য যাঁরা সেবামূলক কাজ করতে আসেন তাঁরা প্রায় সবাই কর্মচারী কেউ সরকারের, কেউ বেসরকারি সংস্থার। লোকে ভাবে এঁরা স্বেচ্ছায় আসেননি, এসেছেন চাকরির কারণে। কাজেই মানুষ তাঁদের ব্যাপারে খুব একটা আগ্রহ দেখায় না। অন্য যাঁরা সেবার কথা বলেন তাঁদের ব্যাপারে সন্দেহ দেখা দেয় যে বিনিময়ে কিছু চাইবেন। দেখা যায় চানও। ভোট চান। স্থানীয় ও জাতীয় নির্বাচনে। সর্বোপরি অধিকাংশ সেবাই এখন ক্রয়–বিক্রয়ের পণ্যে পরিণত হয়েছে, শিক্ষা এবং চিকিৎসাও বাদ নেই। মোবাইল টেলিফোনের কোম্পানি যে গ্রাহকসেবা দেয় সে তো টাকা খরচেরই সুযোগ সৃষ্টি।